b"\n_START_ARTICLE_\nCasa al carrer de Moss\xc3\xa8n Trayter, 4\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres de planta irregular, amb la coberta de teula de dos vessants i distribu\xc3\xaft en planta baixa i dos pisos. La fa\xc3\xa7ana principal presenta un portal d'acc\xc3\xa9s rectangular amb els brancals bastits amb carreus de pedra escairats i la llinda plana sostinguda amb perm\xc3\xb2dols. Presenta decoraci\xc3\xb3 central actualment rehabilitada. Al costat hi ha un altre portal rectangular, tot i que amb l'emmarcament arrebossat. Al primer pis, damunt del portal d'acc\xc3\xa9s principal, destaca una finestra rectangular amb els brancals bastits en pedra desbastada i la llinda plana. Presenta motllures decoratives a tot l'emmarcament, l'ampit motllurat i guardapols adossat a la llinda i gravat amb la data 1584. Al seu costat hi ha una altra finestra rectangular bastida amb carreus de pedra i llinda plana monol\xc3\xadtica. Les obertures de la segona planta han estat reformades. La fa\xc3\xa7ana lateral presenta una finestra rectangular emmarcada en pedra i amb l'ampit motllurat, situada al primer pis. Per contra, la finestra de la segona planta presenta la llinda d'arc trilobulat._NEWLINE_La construcci\xc3\xb3 presenta els paraments exteriors arrebossats i pintats de color groc.\n_START_SECTION_\nHist\xc3\xb2ria\n_START_PARAGRAPH_\nEl nucli urb\xc3\xa0 de Ventall\xc3\xb3 est\xc3\xa0 format per un conjunt de cases antigues adscrites cronol\xc3\xb2gicament entre els segles XVI i XVIII, com \xc3\xa9s el cas de la casa del carrer Moss\xc3\xa9n Trayter, 4._NEWLINE_Segons el fons documental del COAC, aquesta casa es va construir als segles XVII-XVIII encara que presenta reformes posteriors. Tot i aix\xc3\xad s'ha de ressaltar que a una de les finestres presenta incisa la data 1584, cosa que emmarcaria la seva construcci\xc3\xb3 al segle XVI."